সিলেটের লাক্কাতুরা এলাকায় চা-বাগান আর ছোট ছোট টিলা পাহাড়বেষ্টিত এই স্টেডিয়ামটি প্রতিষ্ঠিত হয়েছে ২০০৭ সালে। তখন এর নাম দেওয়া হয়েছিল সিলেট বিভাগীয় স্টেডিয়াম। তবে ২০১৪ সালের আইসিসি টোয়েন্টি২০ বিশ্বকাপ ও আইসিসি প্রমীলা টোয়েন্টি২০ বিশ্বকাপ সামনে রেখে স্টেডিয়ামটির সংস্কার করা হয়েছিল ২০১৩ সালে। ২০১৪ সালের ২৮ ফেব্রুয়ারি স্টেডিয়ামটি উদ্বোধন করেছেন প্রধানমন্ত্রী শেখ হাসিনা। ওই বছর ১৭ মার্চ টোয়েন্টি২০ বিশ্বকাপের আয়ারল্যান্ড-জিম্বাবুয়ের ম্যাচ দিয়ে যাত্র শুরু হয়েছিল সিলেট স্টেডিয়ামের। যদিও এখন অব্দি খুব বেশি আন্তর্জাতিক ম্যাচ অনুষ্ঠিত হয়নি এখানে। তবে টেস্ট ভেন্যুর মর্যাদা পাওয়ার প্রাকৃতিক নৈসর্গের ছোঁয়ায় অপরূপা এই স্টেডিয়ামের সৌন্দর্যে অভিভূত হয়েছেন আইসিসি প্রতিনিধি দল। বিভিন্ন সময়ে পরিদর্শনে এসে ওই কথা ফলাও করে বলেও গিয়েছেন তারা।